Baltapakaušis ragasnapis kranklys

Baltapakaušis ragasnapis kranklys (Corvus crassirostris) – varninių (Corvidae) šeimos gana didelis paukštis. Pastaruoju metu linkstama išskirti į ragasnapių kranklių (Corvultur) pogentę arba gentį. Klasifikuojant kaip atskiros ragasnapių kranklių genties rūšį, šio paukščio pilnas lotyniškas pavadinimas būtų Corvultur crassirostris. 


 Paplitimas 
Paplitę nedidelėje Rytų Afrikos dalyje – Etiopijoje, Eritrėjoje, Somalio šiaurės vakaruose bei Sudano rytuose.

 Gyvenama aplinka 
Gyvena kalnuose ir plynaukštėse nuo 1200 iki 4100 m aukštyje, bet dažniausiai sutinkami 1500-3000 m aukštyje.

 Išvaizda 
Paukščio plunksnų apdare dominuoja blizgančiai juoda spalva. Blizgančiai tamsūs rudi atspalviai yra ant jo pagurklio, viršutinės krūtinės dalies ir ant sparnų. Ant jo pakaušio ir kaklo gale yra gerai pastebima, neįprastai atrodanti balta ar balsva dėmė. Ir žinoma, ypač išsiskiria neįprastos formos, dideliu, storu snapu, nuo ko daugelyje kalbų ir kilo šios rūšies pavadinimas.

 Kūno išmatavimai 
Baltapakaušiai ragasnapiai krankliai yra antra pagal stambumą žvirblinių paukščių būrio rūšių, jie gerokai didesni už pilkąją varną, bei nežymiai stambesni už jiems giminingus baltakaklius ragasnapius kranklius (Corvus albicollis). Tik paprastieji krankliai nežymiai stambesni, kurie yra stambiausia varninių (Corvidae) šeimos rūšis. 

Baltapakaušių ragasnapių kranklių kūno išmatavimai: 
 kūno ilgis apie 60-70 cm.
 patinų kūno svoris apie 1,5 kg.
 patelės vidutiniškai sveria 1,15 kg
 snapas 8–9 cm (didžiausias tarp visų žvirblinių paukščių)

 Elgsena 
Lizdus sukasi medžiuose ir klifuose. Deda 3–5 kiaušinius.

 Maitinimasis 
Maistui neišrankus, minta viskuo – mėšle esančiomis vabalų lervomis, kirmėlėmis, dvėseliena, žmonių išmetamos maisto atliekomis. 

 Artimiausia rūšis 
Genetiškai ir išvaizda baltapakaušiams ragasnapiams krankliams artimiausi baltakakliai ragasnapiai krankliai gyvenantys dideliame p.r. Afrikos plote ir išsiskiriantys kaklo užpakalinėje dalyje ryškia balta dėme. Abi šias rūšis pastaruoju metu linkstama išskirti į atskirą ragasnapių kranklių (Corvultur) pogentę arba gentį.

 Galerija 

 Šaltiniai 

 Nuorodos 
 birdsoftheworld.org / Thick-billed Raven (Corvus crassirostris), anglų kalba
 xeno-canto.org / Thick-billed Raven · Corvus crassirostris · Rüppell, 1836 (baltapakaušių ragasnapių kranklių kranksėjimų garso įrašai)
 pbase.com / Thick-billed Raven photos, anglų k.
 youtube.com / Thick-billed Raven (Corvus crassirostris) in the Simien Mountains, Ethiopia
 youtube.com / Thick-billed Raven (Corvus crassirostris) / Thick billed raven on top Ras Dejen (4543mtr), Ethiopia
 vimeo.com / Thick-billed Raven / Thick-billed Raven with Adam, Flea and Norma

Kategorija:Varniniai